**NORMATIVA DE MOBILITAT *OUTGOING* 2025-2026**

**Facultat de Ciències de la Comunicació**

[**I.**](#_heading=h.30j0zll) **Criteris de sol·licitud i participació** [**2**](#_heading=h.30j0zll)

[**II.**](#_heading=h.1fob9te) **Condicions temporals de l’estada** [**3**](#_heading=h.1fob9te)

[**III.**](#_heading=h.3znysh7) **Criteris d’assignació de places** [**3**](#_heading=h.3znysh7)

[**IV.**](#_heading=h.2et92p0) **Gestió de *Learning Agreements*** [**5**](#_heading=h.2et92p0)

[**V.**](#_heading=h.tyjcwt) **Convalidació de notes** [**7**](#_heading=h.tyjcwt)

[**VI.**](#_heading=h.3dy6vkm) **Cancel·lació de places** [**8**](#_heading=h.3dy6vkm)

[**VII.**](#_heading=h.1t3h5sf) **Altres qüestions rellevants** [**8**](#_heading=h.1t3h5sf)

**Contactes** [**9**](#_heading=h.4d34og8)

#

# I. Criteris de sol·licitud i participació

Per poder **sol·licitar** una plaça en un programa de mobilitat, ja sigui Erasmus+, SICUE o de conveni bilateral, tots els estudiants de la Facultat han complir els requisits següents:

1. Haver superat o estar cursant el segon curs del grau, ja sigui Comunicació Audiovisual, Periodisme o Publicitat i Relacions Públiques.

**B.** Expedient acadèmic: tenir una nota mitjana mínima de 6,50 en els cursos anteriors a la sol·licitud.

**C.** Tenir com a màxim **una** assignatura suspesa en el moment de fer la sol·licitud en els cursos anteriors.

**D.** No estar, ni haver estat mai, matriculat en cinquena convocatòria.

**E.** Seguir tots els procediments establerts per Relacions Internacionals per fer la sol·licitud a través del formulari en línia.

**F.** No s’admeten sol·licituds paral·leles (ex. Erasmus+, pràctiques internacionals...).

Per poder **participar** en un programa de mobilitat, ja sigui Erasmus+, SICUE o de conveni bilateral, els estudiants han complir els requisits següents:

1. Haver superat **totes** les assignatures dels cursos anteriors abans de començar l’estada.
2. Complir els requisits lingüístics establerts per la universitat de destinació. És a dir, haver obtingut el títol exigit abans de començar l’estada. L’alumne és responsable de revisar aquests requisits lingüístics, així com els terminis de la universitat de destinació per lliurar els certificats d’idiomes.
3. Cursar entre 20 i 30 ECTS a la universitat de destinació, amb l’objectiu de cobrir el mateix nombre de crèdits que l’estudiant hauria de cursar a UIC Barcelona. En aquells casos en què resulti matemàticament impossible quadrar el nombre de crèdits de la universitat de destinació amb els de UIC Barcelona, es permetrà, de manera excepcional, una diferència d’1 ECTS (tant de més com de menys).

).

**II. Condicions temporals de l’estada**Condicions temporals de l’estada, sigui Erasmus+, SICUE o de conveni bilateral:

**A.** Les estades de mobilitat poden ser d’un **màxim de dos semestres**. Aquests semestres es poden cursar de manera consecutiva en una única universitat (estada anual durant el tercer curs del grau) o en dos cursos diferents en destinacions diferents (un semestre a 3r i l’altre a 4t).**B.** Els alumnes de 3r que sol·liciten plaça per fer el **4t curs** en una altra universitat només poden estudiar fora **durant el primer semestre**, per així acabar el grau i defensar el TFG (que ha de ser de caràcter individual) a UIC Barcelona. **C.** Les estades **SICUE a la Universitat Complutense de Madrid** només es podran realitzar durant el **primer semestre de 4t curs**.

Indicacions per a casos especials: **dobles titulacions**

* **Humanitats i Periodisme**: el millor moment per realitzar la mobilitat, en cas d’estar cursant el doble grau en Humanitats i Periodisme, és durant el primer semestre del quart curs.
* **PE+CA**: el millor moment per realitzar la mobilitat, en cas d’estar cursant el doble grau de PE+CA, és durant el primer semestre de tercer o quart curs, amb universitats que permetin agafar assignatures de tots dos graus.

# III. Criteris d’assignació de places

1. L’**assignació de places** es fa a través d’un concurs de mèrits, en el qual se sumen els punts obtinguts a cada una de les categories següents:
	* + 1. **La nota mitjana de l’expedient** acadèmic (sobre 10 punts).
			2. **El nivell lingüístic** (d’anglès, o de l’idioma del país de destinació) acreditat en el moment de fer la sol·licitud:
				1. Títol oficial C2: 1 punt.
				2. Títol oficial C1: 0,75 punts.
				3. Títol oficial B2: 0,50 punts.
			3. Matrícules d’Honor **(MH)** en l’expedient acadèmic. Cada MH suma 0,20 punts addicionals.

En aquells casos en què dos o més estudiants tinguin el mateix nombre de punts, es valoraran altres requisits abans d’assignar una plaça, com la idoneïtat de la universitat de destinació per a un determinat grau.

És possible **fer dues estades** d’un semestre en dos cursos diferents (3r i 4t). En aquests casos concrets, s’han de tenir en compte les qüestions següents:

1. Les dues estades s’han de fer **en llocs diferents** i, si és possible, amb programes de mobilitat diferents (Erasmus+, SICUE o conveni bilateral).
2. En el procés d’assignació d’universitats de destinació, sempre es dona prioritat a aquells estudiants que no hagin gaudit encara d’un programa de mobilitat.

**B.** Casos especials: **universitats amb requisits específics.**

A més a més dels criteris indicats anteriorment, algunes universitats presenten requisits addicionals:

:

1. **La Sorbona** (França):a causa de l’alta exigència acadèmica dels seus plans d’estudis, per poder sol·licitar plaça en aquestes dues universitats és necessari tenir una **nota mitjana mínima de 8 i un nivell B2 de francès** en el moment de fer la sol·licitud.
2. **Universitat d’Anvers** (Bèlgica), **Radboud University** (Holanda), **Lancaster University i Birmingham City University** (Regne Unit)**, Western University** (Canadà):a causa de l’alta exigència acadèmica dels seus plans d’estudis, per poder sol·licitar plaça en aquestes universitats és necessari tenir una **nota mitjana mínima de 8 i un nivell C1 d’anglès** en el moment de fer la sol·licitud.
3. **Universitat Complutense de Madrid:** les places d’aquesta universitat només es poden sol·licitar per al **primer semestre de 4t curs.**

 **C.** Casos especials: **places compartides**

En el cas de les places compartides amb altres titulacions de UIC Barcelona s’apliquen els criteris comuns per a totes les facultats. **D. Resolució extraordinària**

Després del tancament d’actes de la 2a convocatòria del curs acadèmic actual, la Facultat revisarà que cada estudiant amb plaça assignada compleix la normativa acadèmica de la seva titulació per poder marxar de mobilitat.

En cas de no complir-la, la Facultat es posarà en contacte amb l’estudiant per determinar si finalment podrà realitzar la mobilitat el curs següent. L’estudiant també és responsable de revisar que compleix els requisits i criteris especificats a la normativa de la seva titulació.

**E. Criteris de participació a la Convocatòria de Berkeley:**

S’hi pot participar durant els estius de 2n i de 3r.

1. Es requereix tenir una nota mitjana de Notable (més de 7).
2. A Berkeley, és necessari matricular-s’hi, com a mínim, a dues assignatures, que s’han de consensuar prèviament amb la Facultat (ja que es poden convalidar per matèries de UIC Barcelona).

# IV. Gestió de *Learning Agreements*

El *Learning Agreement* (LA)és el document del pla d’estudis a la universitat de destinació on figuren les convalidacions amb assignatures de UIC Barcelona. Es fa a la plataforma corresponent:

* Per a mobilitats Erasmus+: OLA + Relint 3.0
* Per a la resta de mobilitats: Relint 3.0

El LA ha d’estar signat per l’estudiant, coordinació acadèmica de UIC Barcelona i coordinació de la universitat de destinació.

Els estudiants que participin en un programa de mobilitat, i que ja tinguin una plaça assignada, han d’establir el seu pla d’estudis abans de desplaçar-se a la universitat de destinació. Per fer-ho, han de fer una primera proposta de *Learning Agreement* basant-se en les fonts de la universitat de destinació. Després, es reuniran amb la coordinació de la Facultat de Ciències de la Comunicació, que revisarà aquesta primera proposta acadèmica abans de tramitar el LA. Aquest acord acadèmic, entès com un pacte entre l’estudiant i la Facultat, estableix les pautes que se seguiran a l’hora de convalidar les assignatures de UIC Barcelona per les que es cursaran a l’estranger.

El termini per crear el document *Learning Agreement* l’estableix cada universitat de destinació.

**Canvis d’assignatures**

Si, un cop al país de destinació, l’estudiant necessita fer algun canvi en el *Learning Agreement,* l’ha de fer dins del termini establert per la universitat en la qual es troba. Les raons per les quals es poden sol·licitar canvis d’assignatures són les següents:

1. Dificultats lingüístiques que impedeixin seguir les classes amb normalitat.
2. Repetició de continguts (que ja s’han cobert prèviament a UIC Barcelona).
3. Solapaments en els horaris, o altres complicacions de caràcter administratiu.
4. No s’ofereix l’assignatura prevista inicialment.

Ara bé, abans de poder efectuar qualsevol canvi, l’estudiant **ha de consultar-ho primer amb la coordinació de Mobilitat de UIC Barcelona.** Si no és així, s’arrisca que les noves assignatures no siguin convalidades a la tornada.

Només s’admet una única proposta que reculli tots els canvis definitius al full de caràcter oficial, i un cop signat i segellat per la coordinació de Mobilitat OUT de la Facultat de Ciències de la Comunicació, l’estudiant ha d’entregar-lo a la universitat de destinació perquè el signin.

# V. Convalidació de notes

Un cop obtingut el **certificat oficial de notes** (*Transcript of Records*, TOR) de la universitat de destinació, la Facultat convalidarà les notes de l’estudiant, seguint:

1. La llista d’assignatures pautada en el *Learning Agreement*.
2. Les equivalències de notes establertes pel Ministeri d’Educació, en funció dels sistemes d’avaluació de cada país.
3. Les pautes assenyalades per la universitat de destinació en el certificat de notes, si n’hi hagués.

**Qualificacions especials: suspensos, aprovats sense nota, Matrícules d’Honor**

**1. Suspensos. En cas de suspendre alguna assignatura a l’estranger**, els estudiants poden optar a una segona convocatòria, si la universitat de destinació així ho permet. Això pot implicar que l’estudiant hagi de tornar a desplaçar-se al país estranger. En la mesura que es pugui, i sempre que hi hagi un acord previ amb la universitat de destinació, l’estudiant podria fer l’examen de recuperació a distància. Si l’estudiant tornés a suspendre, o si l’assignatura no es pogués recuperar, això quedaria reflectit a la convalidació de notes2. . En aquestes circumstàncies, l’estudiant hauria de tornar a matricular-se de les assignatures de UIC Barcelona no convalidades durant el curs acadèmic següent.

**3. Aprovats sense nota numèrica.** Si en alguna de les assignatures del certificat no figurés una nota numèrica, i sempre que aquesta estigués aprovada, es procediria a convalidar aquesta assignatura amb la mitjana corresponent a les notes obtingudes en la resta d’assignatures que l’alumne hagi cursat durant la seva mobilitat, per reflectir i mantenir així una mateixa mitjana.

**4. En cas d’obtenir alguna Matrícula d’Honor**  **(o un reconeixement similar al país de destinació), NO** s’aplicarà tal equivalència en la convalidació de la Facultat.

5. És imprescindible lliurar tots els documents necessaris dins dels terminis establerts. En cas contrari, les assignatures no podran ser convalidades.

# VI. Cancel·lació de places

Un cop acceptada la plaça i finalitzat el període de nominacions només és possible renunciar a la plaça assignada si hi ha **una raó justificada de pes** (problemes greus de salut, problemes econòmics inesperats, suspensos en segona convocatòria, no haver obtingut el títol lingüístic requerit). Si l’alumne renuncia a l’estada de mobilitat fora del termini establert per fer-ho, sense cap raó justificada, haurà de fer front a una **penalització**, que determinarà la Junta de Centre.

# VII. Altres qüestions rellevants

**A**. **Una vegada començada l’estada, NO és possible ampliar-ne o reduir-ne la durada.** El termini que l’estudiant registri en el *Learning Agreement* inicial (ja sigui semestre 1, semestre 2 o anual) és el termini definitiu del seu programa de mobilitat.

**B.** **Avançament dels exàmens a UIC Barcelona del primer semestre.** En el cas dels estudiants OUT que estudiïn a l’estranger durant el segon semestre, hi ha la possibilitat que puguin demanar un avançament dels exàmens del primer semestre, sempre que les dates establertes per la Facultat siguin incompatibles amb l’inici dels estudis a la universitat de destinació. Per fer-ho, els estudiants afectats han de fer una instància davant la Junta de Centre. Aquesta instància s’ha d’entregar (juntament amb la documentació requerida per la Facultat) en un termini de **14 dies naturals** a partir de la publicació oficial de les dates d’exàmens. Les dates exactes d’aquest avançament d’exàmens les determina la Facultat, però sempre s’estableixen a finals de desembre, abans de les vacances de Nadal.

# Contactes:

**Coordinadora de Mobilitat: Isadora García Avis comexchange@uic.es**

Persona de contacte sobre assumptes acadèmics relacionats amb la mobilitat. Supervisora dels *Learning Agreements.*

Responsable de les convalidacions de notes.

**Secretaria Acadèmica FCCOM: comexchange@uic.es**

Preparació dels *Personal Academic Transcripts*, prèvia sol·licitud de l’estudiant.

Atenció a l’estudiant internacional (*incoming*).

**Relacions Internacionals: exchange.bcn@uic.es**

Gestió de la mobilitat internacional (tràmits generals, beques, etc.).

Atenció a l’estudiant internacional.

**Última revisió:** Barcelona, 8 de juliol de 2024.